---
name: 
rating: 8
references: 
created_by: 8mag
created_date: 2020-05-01 15:51:33.441319
updated_by: 8mag
updated_date: 2020-07-12 10:32:49.706946
---
![<]($IMG_DIR/dso/M034.jpg)
Pekná otvorená hviezdokopa východne od Algolu na rozhraní s Andromédou, uprostred Mliečnej cesty. Bola objavená v auguste roku 1764 Charlesom Messierom. M34 je za lepších podmienok pozorovaná i bez ďalekohľadu ako hmlistá škvrna o jasnosti 5,4mag. V triédri sa predstaví ako zovretá skupina desiatky hviezd ôsmej veľkosti a niekoľkých ďalších slabších. Zaujímavé je aj ich rozloženie. Zdá sa, akoby mala zreteľne oddelené dve časti – malú vnútornú kompaktnú približne kruhovú oblasť tvorenú prevažne z jasných hviezd a vonkajší redší prstenec, ktorý je už dosť nepravidelný, ale zreteľne oddelený od jadra. Patrí do skupiny hviezdokôp označovaných ako Miestna asociácia, pretože jej pohyb súvisí s pohybom ďalších hviezdokôp: Plejád, Melotte 20, NGC 2516 a IC 2602. Od Zeme ju delí 1 500 svetelných rokov.

V malom ďalekohľade sprostredkuje atraktívny zážitok. Pri malom zväčšení uvidíme 20 jasných hviezd (najjasnejšie dosahujú siedmu magnitúdu), ktoré obklopuje asi 40 slabších okolitých členov. V 200 mm ďalekohľade je jasnou, veľkou, voľnou a nepravidelnou kopou 60 hviezd 8-12m tvoriacich malé skupinky a krátke reťazce. Vo väčšom ďalekohľade rozlíšime všetkých jej 80 hviezd – sedem z nich dosahuje 8. magnitúdu, dva tucty, ktoré sa nachádzajú v nápadnej koncentrácii majú jasnosť 9-10m. Najjasnejšia hviezda jasnosti 7,3mag sa nachádza na JJV rozhraní. Slabší členovia kopy sú roztrúsení a tvoria zväzky a reťazce. M34 obsahuje i značný počet širokých dvojhviezd.



