---
name: Lev (Leo)
created_by: 8mag
created_date: 2020-05-01 15:51:41.416728
updated_by: 8mag
updated_date: 2020-07-12 10:32:55.959311
---
![<]($IMG_DIR/cons/Leo.png)
Výrazné zvieratníkové súhvezdie ležiace prevažne na severnej oblohe. Spolu so súhvezdiami Pastier a Panna patrí medzi najznámejšie súhvezdia jarnej oblohy. Hlavnou skupinou hviezd je ľahko rozoznateľná šestica - Ras Elazed Australis, Ras Elazed Borealis, Adhafera, Algieba, η Leonis a Regulus - tvoriaca tzv. kosák, prevrátený otáznik alebo polmesiac predstavujúci leviu hlavu a hruď. Hlavnú kostru súhvezdia potom tvoria ďalšie tri jasné hviezdy - Zosma a Chort, chvost zakončuje jasná Denebola. V starom Grécku sa za koniec tohto chvosta považovali aj slabé hviezdy súhvezdia Vlasov Bereniky, ktoré sa definitívne osamostatnili až v 16. storočí. Lev ako typické súhvezdie mimo Mliečnej cesty je preplnené galaxiami. Slušný počet z nich predstavuje pomerne výrazné objekty, v jednej relatívne blízkej skupine galaxií. Päť z nich je aj v známom Messierovom katalógu: M65, M66, M95, M96 a M105. Predovšetkým prvé štyri z nich sú za priaznivých pozorovacích podmienok celkom dobre viditeľné i v malých ďalekohľadoch, prípadne v svetelných triédroch a binokulároch. Netreba však zabúdať ani na ďalšie z „anonymného“ katalógu NGC, niektoré z nich by sa totiž mohli bez problémov zaradiť aj do oveľa známejšieho katalógu Charlesa Messiera.

