---
name: Barnardov oblúk
rating: 6
references: 
created_by: 8mag
created_date: 2020-05-01 15:51:32.849361
updated_by: 8mag
updated_date: 2020-07-12 10:32:49.437870
---
![<]($IMG_DIR/dso/Sh2-276.jpg)
Veľkolepý objekt súhvezdia, hmlistý pás ako jedna z častí ohromného kruhu priemeru 12 stupňov so stredom v miestach niekde medzi pásom a mečom Orióna. Je miestom, kde sa rodia nové hviezdy a tie potom toto miesto opúšťajú. Aj keď patrí medzi veľmi ťažké objekty, jeho najjasnejšie časti si na vynikajúcej oblohe voľným okom všimlo už niekoľko pozorovateľov, vrátane W. S. Houstona. Ak použijete filter H-Beta, zakopnete o neho aj v ďalekohľade. Stačí iba posúvať tubusom a o chvíľu sa sám dostane do zorného pola. Náznakovo je vidieť i jeho štruktúra, zúženia, rozšírenia a nepatrná zmena jasnosti v jednotlivých jeho častiach. Najjasnejší je asi jeden stupeň severovýchodne od reflexnej hmloviny M78 a potom sa tiahne asi 4-5 stupňov na juh, kde sa vytráca. Druhá jasnejšia časť sa nachádza v bode asi tri stupne východne od Alnitaku.

Myzer: Musím povedať, že Barnardov oblúk s filtrom H-Beta nepovažujem za veľmi ťažký objekt, príkladom môže byť jedno pozorovanie po Vianociach 2006 v Modre zo Somet Monarom: V zornom poli troch stupňov bol oblúk najľahšie rozoznateľný severne od reflexnej hmloviny M78, kde sa nachádza jeho najužšia a pravdepodobne aj najkontrastnejšia časť. V tejto časti bol oblúk pomerne nápadný a s celkom dobre definovateľnými hranicami. Druhá pozorovateľná časť sa nachádzala priamo východne od hviezdy dzeta Orionis, v miestach kde oblúk vykazuje svoju najväčšiu šírku. Táto časť mala síce už trochu slabšiu plošnú jasnosť a menej jednoznačné hranice, napriek tomu však ostávala ešte rozoznateľná. Spojenie obidvoch spomínaných častí sa pritom dalo pozorovať iba veľmi náznakovo, napriek tomu je to slušný výkon ak zohľadníme skutočnosť, že Barnardov oblúk sa z Modry pri kulminácii vo výške zhruba 50 stupňov ocitá v smere 30 km vzdialenej Bratislavy! Spomenúť treba aj skutočnosť, že popisované časti boli pozorovateľné aj s UHC filtrom, napriek tomu by sme ich ale pravdepodobne nerozozoznali bez ich predchádzajúceho videnia pomocou  H-Beta filtra. Časti južne od pásu sme prekvapujúco nevideli ani na La Palme (pravdepodobne majú iné emisné charakteristiky a nie je vhodný H-Beta filter).

Dominik: Jedno úspešné pozorovanie u Pavúka na Cerovej mi vyvrátilo reči, že tento objekt je ťažký na pozorovanie. Na tento objekt som sa veľmi tešil, keďže som o ňom vždy len počul rozprávať a čítal som o ňom reporty, ktoré väčšinou hovorili o náročnosti pozorovania tohto objektu. Avšak náročnosť sa mi nepotvrdila, Pavúk mi nastavil oblúk do zorného pola s H-beta filtrom a ja som sa len divil. Bol to jasný sivý pás cez zorné pole, nijaká nenápadná zmena kontrastu, ale normálny jasný oblak. Oblúk som si mohol hýbaním ďalekohľadu pozrieť celý a je to pozoruhodný pohľad!



