---
name: 
rating: 8
references: 
created_by: 8mag
created_date: 2020-05-01 15:51:33.202195
updated_by: 8mag
updated_date: 2020-07-12 10:32:49.939998
---
![<]($IMG_DIR/dso/M080.jpg)
Malá, ale žiarivá guľová hviezdokopa (7,3mag), lokalizovaná zhruba v strede priamky, ktorú vytvárajú Antares a Graffias. Z oblastí, kde vystupuje vyššie nad obzor, ju nájdeme i triédrom, síce je o niečo slabšia ako neďaleká M4, ale má zase výraznejšie jadro, vďaka silnému zhusteniu hviezd k jej stredu. V malom ďalekohľade zbadáme len slabý náznak podobný kométe, veď podobne ju popísal aj Charles Messier, ktorý ju našiel v roku 1781, tri týždne skôr ako jeho priateľský rival P. Mechain. Vzdialená je 28 000 svetelných rokov, teda 4-krát ďalej ako M4. V minulosti, v roku 1860 vzplanula v tejto hviezdokope jasná nova siedmej magnitúdy.

V ďalekohľade s priemerom objektívu do 150 mm je kruhovým a jasným, ale nerozlíšiteľným diskom hmly. Jedna hviezda 8,5mag leží na jej severovýchodnom rozhraní. Až 300 mm ďalekohľad tento disk rozlíši. Najnápadnejšie sú hlavne okrajové hviezdy, ktoré sa sústreďujú do točiacich sa prúdov na severnom a západnom rozhraní hviezdokopy. Na južnom zase leží široko oddelený rad hviezd.



