---
name: Poľovné psy (Canes Venatici)
created_by: 8mag
created_date: 2020-05-01 15:51:41.328755
updated_by: 8mag
updated_date: 2020-07-12 10:32:56.020606
---
![<]($IMG_DIR/cons/CVn.png)
Malé súhvezdie severnej oblohy v pomerne pustej oblasti pod ojom Veľkého voza, medzi Pastierom a súhvezdím Vlasy Bereniky. V našich zemepisných šírkach je sčasti cirkumpolárne, najvyššie na oblohe sa nachádza počas predlžujúcich sa večerov v priebehu jarného obdobia.  Poľovné psy sa nachádzajú v blízkosti galaktického pólu, preto toto súhvezdie vidíme od nás kolmo k Mliečnej ceste a teda vidíme ďaleko za hranice našej Galaxie. Nemôže nás teda prekvapiť, že Poľovné psy sú veľmi bohaté na mimogalaktické objekty. Prakticky všetky galaxie viditeľné v našich amatérskych ďalekohľadoch sú súčasťou jednej mohutnej superkopy galaxií Virgo, ktorej stred je od nás vzdialený 60 miliónov svetelných rokov a na oblohe sa premietajúci na rozhraní súhvezdí Panny a Vlasov Bereniky. Súčasťou tejto superkopy je pravdepodobne aj naša Miestna skupina, ktorá leží na jej okraji. V Poľovných psoch rozlišujeme tri skupiny galaxií. Najbližšou, vzdialenou asi 20 miliónov svetelných rokov je skupina Canes Venatici I, ktorá zahŕňa napríklad M94, M106, NGC 4214, NGC 4244, NGC 4395 a NGC 4449. K ďalšej skupine Canes Venatici II, vzdialenej 35-40 miliónov svetelných rokov patrí M63, NGC 4111, NGC 4242, NGC 4490, NGC 4618, NGC 4631 a NGC 4800. K tretej skupine Ursa Major I, vzdialenej 70-80 miliónov rokov patria NGC 4145, NGC 4151, NGC 4217 a NGC 4369.

