---
name: 
rating: 8
references: 
created_by: 8mag
created_date: 2020-05-01 15:51:33.027543
updated_by: 8mag
updated_date: 2020-07-12 10:32:50.090819
---
![<]($IMG_DIR/dso/M048.jpg)
V minulosti sa tento objekt považoval za stratený, pretože pravdepodobne sám Charles Messier zaznamenal zlú polohu pozorovaného objektu, ktorý v roku 1771 aj sám popísal. Podľa tohto popisu T. F. Morris v roku 1954 stotožnil M48 s rozsiahlou otvorenou hviezdokopou NGC 2548 napriek tomu, že sa nachádza štyri stupne južne od uvedenej pozície. Rozprestiera sa v západnej časti súhvezdia, takmer na rozhraní s Jednorožcom. Pri dobrých pozorovacích podmienkach je viditeľná aj voľným okom, ako škvrnka jasnosti 5,8mag. Pekný pohľad sa naskytne najmä vo väčších triédroch. Hviezdokopa je vzdialená približne 1 600 svetelných rokov a na oblohe svieti už približne 200 miliónov rokov.

V malých ďalekohľadoch s použitím menších zväčšení je nádhernou, rozsiahlou a bohatou kopou. Najjasnejšie hviezdy sa pohybujú medzi ôsmou a deviatou magnitúdou, pričom 50 hviezd je jasnejších ako 13m. V ďalekohľade s priemerom objektívu okolo 250 mm rozlíšime asi 65 hviezd nepravidelne rozmiestnených na jednom stupni oblohy. Jasnejšie hviezdy, z ktorých väčšina má 9-10m, sa koncentrujú okolo dvoch širokých prúdov, ktoré sú rozdelené „bezhviezdnym kanálom“. Západný z nich je jasnejší a hustejší. 100x zväčšenie zvýši počet členov na vyše sto, z ktorých mnohí tvoria zaujímavé páry. Široký rozsah magnitúd jednotlivých stálic kopy vyvoláva falošný dojem, že jasnejšie hviezdy ležia pred slabšími.



