---
name: 
rating: 8
references: 
created_by: 8mag
created_date: 2020-05-01 15:51:33.914338
updated_by: 8mag
updated_date: 2020-07-12 10:32:49.621520
---
![<]($IMG_DIR/dso/M056.jpg)
Guľová hviezdokopa takmer na rozhraní so súhvezdím Labute, na spojnici hviezd β Cyg a γ Lyrae. Charles Messier ju objavil 19. januára 1779, tú istú noc ako našiel kométu roku 1779, a popísal ju ako hmlovinu bez hviezd, podobne ako ostatné guľové hviezdokopy. Táto 31 000 svetelných rokov vzdialená hviezdokopa dosahuje priemer asi 60 svetelných rokov. V triédri sa javí ako škvrnka 8,3mag zjasňujúca sa do stredu, juhovýchodne od stálice šiestej veľkosti. Najjasnejšie hviezdy dosahujú 13. magnitúdu, takže väčším ďalekohľadom rozlíšime prevažne len okrajové časti.

V ďalekohľadoch s priemerom objektívu okolo 100 mm sa v bohatom hviezdnom poli zobrazí jasná, ale matná nerozlíšiteľná guľa. Nevýrazné jadro bledne postupne smerom von k nepravidelným okrajom. V 250 mm ďalekohľade je M56 jasná, ale chudobne koncentrovaná guľová hviezdokopa, na okraji dobre rozlíšiteľná. V jadre vyčnieva na hmlistom pozadí tucet hviezd, obvod je nepatrne predĺžený S-J. V 350-tke sa ukáže disk drobných, chvíľami dobre rozlíšiteľných hviezd, okrem samotného stredu jadra. Popredná hviezda 11m na západnom rozhraní kopy má slabého spoločníka v odstupe 10“.



