---
name: 
rating: 8
references: 
created_by: 8mag
created_date: 2020-05-01 15:51:33.929560
updated_by: 8mag
updated_date: 2020-07-12 10:32:49.607150
---
![<]($IMG_DIR/dso/M079.jpg)
Malá guľová hviezdokopa v južnej časti súhvezdia. V októbri 1790 ju objavil P. Mechain a o pár mesiacov neskôr ju Ch. Messier pridal do svojho katalógu ako 79. položku. Až W. Herschel prvý rozpoznal, že sa jedná o objekt tvorený hviezdami. Leží v oblasti, ktorá zachytáva oblohu oproti galaktickému stredu, v oblasti, kde sú guľové hviezdokopy skôr výnimkou. Vzdialenosť M79 od nás sa odhaduje na 41 000 svetelných rokov, vzdialenosť od galaktického stredu na 63 500 svetelných rokov.

Pri svojej jasnosti 7,8mag je ešte v dosahu triédrov - zjavuje sa ako hmlistá škvrna. V 200 mm ďalekohľade ju uvidíme s bohatým hviezdnym okrajovým polom. V 300 mm ďalekohľade je peknou jasnou guľovou hviezdokopou s veľkým, hustým jadrom, ktoré obklopuje 5´halo. Oproti hmlistému pozadiu môžeme rozlíšiť tri tucty členov. Pol stupňa ZJZ leží hviezda 5m. Vo väčšom ďalekohľade sú okrajové hviezdy zrejmé. Až na husté jadro, sú rozlíšiteľné i ostatné hviezdy v hale.



