---
name: Rak (Cancer)
created_by: 8mag
created_date: 2020-05-01 15:51:41.185986
updated_by: 8mag
updated_date: 2020-07-12 10:32:55.967344
---
Nevýrazné súhvezdie severnej oblohy medzi Blížencami a Levom. Obrátené „Y“ leží v strede rovnostranného trojuholníka, ktorý utvárajú hviezdy Pollux, Regulus a Prokyón. Tvoria ho hviezdy Altarf, Acubens, Asellus Australus, ι a χ Cancri. Pred 2000 rokmi Slnko prechádzalo Rakom v čase letného slnovratu, bolo teda najsevernejším súhvezdím zvieratníka, v súčasnosti ním prechádza od 20. júla do 9. augusta. Znakom Raka sa ale stále označuje letný slnovrat a obratník severnej pologule sa nazýva obratníkom Raka. V súčasnosti vystupuje Slnko najvyššie na severnej pologuli na rozhraní súhvezdí Blížencov a Býka. Rak je najmenej výrazným súhvezdím zvieratníka, len jedna jeho hviezda presahuje 4. magnitúdu. Bezmesačná noc teda bude podmienkou, aby sme súhvezdie na oblohe čo najlepšie videli. Rak sa pýši dvomi otvorenými hviezdokopami, jednými z najkrajších na celej oblohe. Tou jasnejšou je M44, ležiaca takmer v strede súhvezdia. V dávnych dobách, v roku 270 pred n. l. ju nazval „Praesepe“ (Jasličky) grécky básnik Aratus. Odvtedy uplynulo už niekoľko storočí, keď ich v roku 1610 prvýkrát ďalekohľadom rozlíšil na jednotlivé hviezdy Galileo Galilei. V súčasnosti nám na tom bude stačiť i obyčajný triéder. V súhvezdí je tiež niekoľko dvojhviezd a pretože sa nachádza ďalej od Mliečnej cesty, nájdeme v ňom i väčší počet slabších galaxií.

![<]($IMG_DIR/cons/Cnc.png)
