---
name: Falošná kométa
rating: 10
references: 
created_by: 8mag
created_date: 2020-05-01 15:51:29.798750
updated_by: 8mag
updated_date: 2020-07-12 10:32:48.896531
---
![<]($IMG_DIR/dso/NGC6231.jpg)
Jedna z najkrajších a najzaujímavejších otvorených hviezdokôp na celej našej oblohe. Ako jasná kompaktná kopa sa bliští na pozadí bohatej Mliečnej cesty. Je zhruba o 2,5mag jasnejšia ako Dvojitá hviezdokopa v Perzeovi a iba o 1,4mag slabšia ako Plejády. A to je skutočne viac než jasná: je vzdialená 6 200 svetelných rokov a má absolútnu magnitúdu –10,2, svietivosť milióna Sĺnk. Je skoro tak svietivá ako najžiarivejšia guľová hviezdokopa našej Galaxie – Omega Centauri, ktorá má absolútmu magnitúdu –10,3. Dôvodom jej mimoriadnej svietivosti je žiara jednotlivých hviezd, extrémne horúcich, mimoriadne svietivých obrov a nadobrov typu O a B. Nájdeme v nej i dve zo zriedkavých Wolf-Rayetových hviezd. ζ1, pol stupňa južne, je pravdepodobne okrajovým členom kopy. Jedná sa o gigantického nadobra s absolútnou magnitúdou –8,8, svietivosťou 276 000 Sĺnk. NGC 6231 je jadrom OB Asociácie Škorpión–Centaurus, ktorá mimochodom zahŕňa i vedľajšie hviezdne polia Collinder 316 a Trumpler 24.

NGC 6231 leží menej ako jeden stupeň južne od hviezd ζ1 (4,8mag) a ζ2 Scorpii (3,6mag), v čarokrásnom poli jasných hviezd, často nazývanom „falošná kométa“. Voľným okom sa zdá, že dve spomínané hviezdy tvoria jadro tejto kométy a otvorené hviezdokopy NGC 6231, Cr 316 a Trumpler 24 vyvolávajú dojem falošného chvosta. U nás táto „kométa“ nie je vidieť, ak sa však dostanete do južnejších krajín, napríklad k severným brehom Afriky, použite na ňu triéder alebo ďalekohľad s malým zväčšením. Vyzerá ako výrazný zvoľna sa rozširujúci hmlistý pás v dĺžke niekoľkých stupňov, ktorý sa tiahne na sever a mierne na východ od dvojice stálic ζ1 a ζ2 Scorpii. V triédri sa premenia na zovretú zbierku jasných hviezd na slabom hmlistom podklade, ktorý sa bočným pohľadom premení na mnoho slabých drobných stelárnych bodov. Všetky sú biele, ani jeden z nich nemá výraznejší farebný odtieň.

Uvidíte kompaktný, bohatý zhluk hviezd. Asi 50-násobné zväčšenie zobrazí osem hviezd 7-8m a ďalších 50 slabších. Južne, medzi kopou a hviezdou ζ sa nachádza trojuholník tvorený hviezdami 4-5-6m. Trumpler 24 a Cr 316, umiestnené stupeň SSV, tvoria jednu obrovskú spojenú kopu, väčšiu ako Plejády z Býka.

