---
name: Divá kačica
rating: 10
references: 
created_by: 8mag
created_date: 2020-05-01 15:51:33.250323
updated_by: 8mag
updated_date: 2020-07-12 10:32:49.901633
---
![<]($IMG_DIR/dso/M011.jpg)
Veľkolepá otvorená hviezdokopa neďaleko premennej hviezdy R Scuti priamo v jasnom oblaku v Štíte. Bola objavená nemeckým astronómom G. Kirchom z berlínskeho observatória v roku 1681. Je tak bohatá a kompaktná, že pripomína uvolnenejšiu guľovú hviezdokopu, ktorá sa dá rozlíšiť na jednotlivé hviezdy. Zdanie klame, je to 250 miliónov rokov stará otvorená hviezdokopa na polceste svojho vývoja. Predpokladá sa, že obsahuje približne 2 900 hviezd. Tie najjasnejšie dosahujú ôsmu magnitúdu a zhruba ďalších 500 je jasnejších ako 14m. Vzdialená je 6 200 svetelných rokov. Vďaka svojej jasnosti 5,8mag môže byť viditeľná aj voľným okom a už obyčajný triéder sprostredkuje rozmazanú guľu. Tá rozkvitne už v menších ďalekohľadoch, kde sa zobrazí ako škvrna pomerne slabých hviezd.

200 mm ďalekohľad sprostredkuje úchvatný pohľad: pri 100x zväčšení môže byť viditeľných 150 hviezd 11-14m na 15´ploche. Hviezda 8m v centre zanecháva dojem, že sa nachádza v popredí a nie je skutočným členom. Pri 150x zväčšení sa členovia kopy rozdelia do zväzkov a zhlukov, ktoré sú popredkávané kľukatými tmavými líniami. Dve najnápadnejšie sa kľukatia z centra kopy k jej severnému a západnému rozhraniu. Aj keď to nie je vôbec zrejmé, medzi nadbytkom hviezd môžeme pozorným skúmavým pohľadom odhaliť zoskupenie jasnejších členov v tvare „V“, ktoré pripomína kŕdeľ letiacich vtákov na oblohe.



