---
name: Oltár (Ara)
created_by: 8mag
created_date: 2020-05-01 15:51:41.491397
updated_by: 8mag
updated_date: 2020-07-12 10:32:56.001407
---
![<]($IMG_DIR/cons/Ara.png)
Malé, ale pomerne výrazné súhvezdie južnej oblohy, u nás nie je viditeľné. Leží v Mliečnej ceste južne od súhvezdia Škorpióna, medzi hviezdou θ Scorpii na jednej strane a α Trianguli Australis na strane druhej. Tiež k nemu ukazujú dve najjasnejšie hviezdy Centaura - Hadar a Rigil Centaurus. Súhvezdie Oltár má dosť výrazný tvar a svojimi obrysmi na oblohe pripomína stoličku alebo kreslo. Ľahko ho nájdeme v Mliečnej ceste južne od Škorpióna, ak však zo svojho pozorovacieho stanoviska dohliadneme aspoň k 65. rovnobežke južnej deklinácie. Tvorí ho najjasnejšia hviezda β Arae zdanlivej jasnosti 2,85mag, oranžový obor vzdialený 600 svetelných rokov, ďalej α Arae jasnosti 2,95mag, γ Arae - 3,34mag, ζ Arae - 3,13mag, δ Arae - 3,62mag, θ Arae - 3,66mag a η Ara 3,76mag. Tri z nich sú oranžové - β, ζ, η. Oltár obsahuje niekoľko zaujímavých deep-sky objektov, dominujú guľové hviezdokopy: NGC 6352, NGC 6362 a NGC 6397 a otvorená hviezdokopa NGC 6208, ktorá dosahuje 7. hviezdnu veľkosť.

